貝貝

貝貝係香港最出名嘅灣鱷明星。有人喺2003年11月發現貝貝喺新界元朗山貝河出沒，從此聲名大噪，傳媒爭住影佢，市民爭住睇佢，相機日捕夜捕。之後，貝貝同澳洲生態學家利弗同番禺捕鱷專家何展釗呢幾個人周旋咗幾個月，重未捉得到。終於喺七個月後，2004年6月俾漁農自然護理署捉住，送咗去嘉道理農場暫住。2006年8月15號搬去香港濕地公園 —— 專為貝貝而設永久嘅屋企「貝貝之家」裏面長住。

改名 
2004年7月12號，漁農自然護理署同香港電台一齊搞咗個鱷魚改名比賽，反應熱烈。8月12號，漁農自然護理署宣佈元朗小灣鱷命名為「貝貝」；英文名 Pui Pui，係因為呢個名生動活潑又易記，最啱攞嚟形容喺山貝河搵倒嘅小灣鱷。之前，首先發現嗰條鱷魚嘅南生圍姓陳嘅村民講笑噉同佢改咗個名叫「陳鱷鱷」。

幾大 

專家估計捉倒嗰時貝貝係 4 歲，所佢就係條千禧年出世，1.75 米長，19.5 kg 重。佢大個之後大概會有 3 米，貝貝之家嘅設計預埋呢樣嘢。

貝貝之家 
貝貝之家簡介：
位置：香港濕地公園遊客中心外面
面積
戶外範圍：20 平方米、50 平方米
內室：14 平方米

戶外設施 
水池：水深一米，水面有突出嚟嘅石台，畀鱷魚遮陰同匿埋。
紅外線暖爐：藏喺石簷底嘅紅外線暖爐，響凍嘅日子畀啲溫暖貝貝
電熱板：陸上嘅電熱板，響凍嘅日子畀貝貝休息取暖。
電子磅：收埋喺石簷下面，簷底有紅外線暖爐。每當貝貝攤喺度取暖嗰陣，工作人員可以響室內嘅儀器紀錄重量，完全唔使騷擾貝貝。
濾水系統：池水不停循環過濾，確保水質好正。先進嘅過濾系統包括過濾沙缸同紫外光消毒。
戶外植物：戶外展區種嘅植物除點綴之外，亦係畀貝貝遮蔭同匿埋嘅地方，品種包括蒲葵、風車草、海芋、大薸。

室內設施 
室內屋企同戶外範圍由一道活門分開，畀貝貝自由出入。內室方便獸醫做健康檢查，亦可以畀貝貝舒舒服服過冬。

通風系統同自然光：室內個窗特大，風扇同抽風系統，保持空氣流通。自然光由窗射入嚟，對鱷魚有益。
暖管：室內通風系統重有暖管，可以響冬天提供暖氣。溫度太低嗰陣重可以加紅外線暖爐。
暖水：好凍嘅冬天時可提供暖水，等室內池水保持 20 度以上。
閉路電視：室外戶內都有閉路電視，24 小時睇住貝貝嘅活動。嚟旅遊嘅人可以響戶外隔住塊玻璃睇吓貝貝嘅起居生活……

參考 
《我叫貝貝小灣鱷》，載香港《明報》，2004年8月13號。
香港濕地公園，貝貝之家介紹牌
小灣鱷貝貝遷入濕地公園
漁農自然護理署年報 2003-2005

拎
香港濕地公園貝貝之家網頁

鱷魚
香港出名動物
香港濕地公園